I februar i fjor lova Statens vegvesen at alle tunnelane i Balestrand skulle få skilt som fortalde kva tunnelane heiter og kva lengde dei ulike tunnelane har. Det skulle etter planen ha vore på plass i løpet av sommaren 2007.
Men slik gjekk det ikkje heilt. Den 520 meter lange Tussviktunnelen har fått skilt, men framleis køyrer bilistane på riksveg 55 gjennom Kreklingetunnelen og Kongsnestunnelen utan at skilt fortel kva desse hola i fjellknausane heiter eller kor lange dei er.
- Eg trudde det var bestilt inn skilt til alle tunnelane i Balestrand. Eg har per no ikkje noko god forklaring på kvifor dette ikkje er på plass, men det skal eg sjekka opp i. Målet må vera å få dette på plass så snøgt som råd, seier Finn Olav Lilleby i Statens vegvesen Region Vest.
Det var Tage Johann Sandvold som i fjor sette saka på dagsordenen. Balestrendingen har fått fleire spørsmål frå turistar og andre reisande på kva tunnelane heiter og kor lange dei er. Men han står svar skuldig når slike spørsmål dukkar opp.
- Det vart lova i fjor at dette skulle koma på plass. Så me får håpa vegvesenet held lovnadene sine, seier Sandvold.